Document ID: 32004D0893

KOMMISSIONENS BESLUTNING
af 20. december 2004
om midlertidig handel med sædekorn af arten Secale cereale, der ikke opfylder kravene i Rådets direktiv 66/402/EØF
(meddelt under nummer K(2004) 5027)
(EØS-relevant tekst)
(2004/893/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 66/402/EØF af 14. juni 1966 om handel med sædekorn (1), særlig artikel 17, og
ud fra følgende betragtninger:
(1)
I Letland er mængden af sædekorn af vintersorter af rug (Secale cereale), som er egnet til dyrkning under dyrkningsforholdene i denne medlemsstat, og som opfylder kravene i direktiv 66/402/EØF med hensyn til forekomsten af skadegøreren Claviceps purpurea, utilstrækkelig og kan således ikke opfylde denne medlemsstats behov.
(2)
Det er umuligt at dække behovet for sædekorn af denne art på tilfredsstillende vis med sædekorn, som opfylder alle krav i direktiv 66/402/EØF, fra andre medlemsstater eller fra tredjelande.
(3)
Letland bør derfor bemyndiges til at tillade handel med sædekorn af denne art, som opfylder mindre strenge krav, i en periode, der udløber den 30. november 2004.
(4)
Derudover bør andre medlemsstater, som er i stand til at forsyne Letland med sædekorn af denne art, bemyndiges til at tillade handel med sådant sædekorn, uanset om sædekornet er høstet i en medlemsstat eller et tredjeland, der er omfattet af Rådets beslutning 2003/17/EF af 16. december 2002 om ligestilling af markinspektioner af afgrøder til formering af udsæd i tredjelande og om ligestilling af frø produceret i tredjelande (2).
(5)
Letland bør fungere som koordinator for at sikre, at den samlede mængde sædekorn, der tillades i henhold til denne beslutning, ikke overstiger den sammesteds fastsatte maksimumsmængde.
(6)
De i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -
VEDTAGET FØLGENDE BESLUTNING:
Artikel 1
Indtil den 30. november 2004 tillades handel i Fællesskabet med sædekorn af vinterrug, som ikke opfylder kravene i direktiv 66/402/EØF med hensyn til forekomsten af skadegøreren Claviceps purpurea, hvis de betingelser, der er fastsat i bilaget til denne beslutning, og nedenstående betingelser er opfyldt:
a)
En prøve på 500 g sædekorn i kategorien »basissædekorn« eller »certificeret sædekorn« må højst indeholde 15 sklerotier eller fragmenter af sklerotier af Claviceps purpurea.
b)
På den officielle etiket skal antallet af sklerotier eller fragmenter af sklerotier af Claviceps purpurea, der er fastslået i den officielle undersøgelse i henhold til artikel 2, stk. 1, litra E, underlitra d), i direktiv 66/402/EØF, være angivet.
c)
Sædekornet skal første gang være blevet bragt i handelen i henhold til artikel 2 i denne beslutning.
Artikel 2
En leverandør, der ønsker at bringe det i artikel 1 nævnte sædekorn i handelen, skal ansøge den medlemsstat, hvori han er etableret, om tilladelse hertil.
Den pågældende medlemsstat giver leverandøren tilladelse til at bringe sædekornet i handelen, medmindre:
a)
der er velbegrundet tvivl om, at leverandøren kan bringe den mængde sædekorn, han har ansøgt om tilladelse for, i handelen, eller
b)
den samlede mængde, der tillades bragt i handelen i henhold til den pågældende undtagelse, ville overstige den maksimumsmængde, der er anført i bilaget.
Artikel 3
Ved anvendelsen af denne beslutning yder medlemsstaterne hinanden administrativ bistand.
Letland fungerer som koordinerende medlemsstat for at sikre, at den samlede mængde, der gives tilladelse til, ikke overstiger den i bilaget fastsatte maksimumsmængde.
En medlemsstat, der modtager en ansøgning i overensstemmelse med artikel 2, underretter straks den koordinerende medlemsstat om den mængde, ansøgningen vedrører. Den koordinerende medlemsstat meddeler straks den medlemsstat, der har givet underretning, hvorvidt imødekommelse af ansøgningen ville resultere i, at maksimumsmængden overskrides.
Artikel 4
Medlemsstaterne underretter straks Kommissionen og de øvrige medlemsstater om, hvor store mængder sædekorn de har tilladt bragt i handelen i henhold til denne beslutning.
Artikel 5
Denne beslutning er rettet til medlemsstaterne.
Udfærdiget i Bruxelles, den 20. december 2004.

Labels: 3
17
15
6